เม.ย.นี้สตาร์ทให้กู้นาโนฯ2บริษัท
คลังเปิดตัว 4 บริษัทได้ใบอนุญาตนาโนไฟแนนซ์ เริ่มให้กู้ภายใน เม.ย.นี้ ได้ 2 แห่ง
23 เม.ย. 2558

คลังเปิดตัว 4 บริษัทได้ใบอนุญาตนาโนไฟแนนซ์ เริ่มให้กู้ภายใน เม.ย.นี้ ได้ 2 แห่ง
นายสมหมาย ภาษี รมว.คลัง เป็นประธานมอบใบอนุญาตประกอบธุรกิจนาโนไฟแนนซ์ ให้ผู้ประกอบการ 4 ราย คือ บริษัท เงินสดทันใจ บริษัท ไทยเอซ แคปปิตอล บริษัท แมคคาเล กรุ๊พ และบริษัท สหไพบูลย์ (2558) โดยคาดว่าจะมี 2 บริษัทที่สามารถเปิดให้บริการได้ก่อนสิ้นเดือน เม.ย.นี้ คือ บริษัท เงินสดทันใจ และบริษัท ไทยเอซ แคปปิตอล ส่วนบริษัท สหไพบูลย์ (2558) พร้อมให้บริการเดือน พ.ค. และบริษัท แมคคาเล กรุ๊พ คาดว่าจะเปิดให้บริการเดือน ก.ค.นี้ 
น.ส.ธิดา แก้วบุตตา กรรมการ บริษัท ศรีสวัสดิ์ พาวเวอร์ 1979 เปิดเผยว่า บริษัท เงินสดทันใจ ซึ่งเป็นบริษัทลูกตั้งเป้าปล่อยสินเชื่อนาโนไฟแนนซ์ 500 ล้านบาท เริ่มได้ทันทีก่อนสิ้นเดือน เม.ย.นี้ คิดดอกเบี้ย 36% ปล่อยกู้ต่อรายไม่เกิน 1 แสนบาท โดยจะควบคุมหนี้ที่ไม่ก่อให้เกิดรายได้ (เอ็นพีแอล) ให้ไม่เกิน 10% ด้วยการคัดกรองลูกค้าตามวัตถุประสงค์ในการใช้เงินเป็นหลัก เน้นลูกค้าที่กู้เพื่อประกอบธุรกิจ รวมถึงแก้หนี้นอกระบบ ส่วนบางรายที่หลักฐานการกู้เงินไม่ครบนั้น อาจจะขอกู้ค้ำประกันเพิ่ม
นายคณิตเชษฐ์ วัยอัศว รองกรรมการผู้จัดการใหญ่ บริษัท ไทยเอซฯ กล่าวว่า เตรียมวงเงินสินเชื่อเบื้องต้น 100 ล้านบาท เน้นปล่อยกู้ลูกค้าธุรกิจ พ่อค้า แม่ค้าตลาดสดในกรุงเทพฯ และปริมณฑลก่อน คิดดอกเบี้ย 2-3% ต่อเดือน และจะเปิดสาขาใหม่อีก 5-10 แห่งในต่างจังหวัด เช่น ชลบุรี และพัทยา จากปัจจุบันมีสาขา 3 แห่ง ในกรุงเทพฯ และโคราช 
นายคณิตเชษฐ์ ยอมรับว่า ธุรกิจนี้มีความเสี่ยงสูง เพราะกลุ่มลูกค้านาโนไฟแนนซ์จะเน้นแม่ค้าในตลาดสด จึงต้องทำแคมเปญพร้อมให้ความรู้ และจะคุมเอ็นพีแอลไม่ให้เกิน 26% เพราะถ้าเกินกว่านี้จะไม่คุ้มทุน 
นายขจิต เสรีรัตน์ กรรมการผู้จัดการ บริษัท สหไพบูลย์ (2558) ที่มีฐานการทำธุรกิจให้กู้ยืม รับซื้อลดตั๋วเงินใน จ.ร้อยเอ็ด มหาสารคาม กาฬสินธุ์ และขอนแก่น ตั้งเป้าปล่อยกู้นาโนไฟแนนซ์ที่เป็นรายย่อย เช่น พ่อค้า แม่ค้า รายละไม่เกินหลักพันบาท เพราะหากปล่อยเกินกว่านี้จะเป็นหนี้เสีย โดยจะปล่อยกู้ให้ได้ 50 ล้านบาท ตามทุนจดทะเบียน ก่อนพิจารณาหาทุนใหม่ 
นายสมชาย โฆศิริมงคล กรรมการผู้จัดการ บริษัท แมคคาเล กรุ๊พ กล่าวว่า เตรียมทุนจดทะเบียนเพื่อปล่อยกู้นาโนไฟแนนซ์ไว้ที่ 186 ล้านบาท เน้นกลุ่มพ่อค้า แม่ค้า หาบเร่แผงลอย เบื้องต้นจะใช้วิธีค้ำประกันไขว้กลุ่มอย่างน้อย 5-10 คน ไม่ต้องใช้หลักประกันให้สินเชื่อต่อรายไม่เกิน 2 แสนบาท